आप का सवाल बिलकुल ठीक है. मैं इन्कम टैक्स में कमिश्नर था. इन्कम टैक्स में एक इंस्पैक्टर साल में कम से कम 1 करोड़ रुपए की रिश्वत आराम से उगाही कर लेता है. मैं तो कमिश्नर था, करोड़ों कमा सकता था, मगर एक पैसा नहीं कमाया. अगर पैसा ही कमाना होता तो मेरी नौकरी बुरी नहीं थी. पैसा था, लाल बत्ती की गाड़ी थी. वह सबकुछ छोड़ कर मुझे दरदर की ठोकरें खाने की क्या जरूरत थी? 15 दिनों तक मैं ने अनशन किया, भूखा रहा. सत्ता और पैसे का लालची व्यक्ति 15-15 दिन भूखा नहीं रह सकता. मैं पैसा कमाने नहीं देश बदलने और भ्रष्टाचार दूर करने के लिए राजनीति में आया हूं. एक और सवाल जो बारबार उठाया जाता है कि ‘आप’ के बाकी उम्मीदवारों की ईमानदारी की गारंटी कौन लेगा. इस पर मेरा कहना है कि हम ने हरएक उम्मीदवार की जांच करवाई है. मैं 3 चीजों की गारंटी लेता हूं. हमारे सभी 70 उम्मीदवार ईमानदार, चरित्रवान हैं और किसी भी उम्मीदवार के खिलाफ कहीं कोई संगीन अपराध का मामला नहीं चल रहा है. दिल्ली विधानसभा में आज 16 कांग्रेस और भारतीय जनता पार्टी के विधायक हैं, जिन पर संगीन अपराधों के मुकदमे चल रहे हैं.